Diari Oficial de la Generalitat Valenciana


Sumari del DOGV 9099, del 03-06-2021 (2021/5759)

RESOLUCIÓ de 21 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 73/6354-JMD Peníscola.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9099

Data del DOGV
:   03-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5759


Data del document
:   21-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Peníscola
    * impacte ambiental

RESOLUCIÓ de 21 de maig de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 73/6423-VAR Peníscola. [2021/5759]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 73/1051-TQZ Peníscola (Castelló).  
  
«Informe d'impacte ambiental  
Expedient: 73/7399-ALN.  
Projecte: sondeig per a captació d'aigües subterrànies.  
Promotor: Joan Manuel Ferrer Meseguer.  
Òrgan substantiu: Servei Territorial d'Indústria i Energia (Castelló).  
  
Expedient substantiu: ASOSUB/2018/38/12.  
Localització: parcel·la 103 del polígon 16; partida Poaig.  
Terme municipal: Peníscola (Castelló).  
  
Objecte i característiques tècniques del projecte:  
L'objecte del sondeig és la captació d'aigua subterrània per a ús de la mateixa finca, en el reg d'una xicoteta horta i la cura i neteja d'animals. Es pretén perforar a rotopercussió un sondeig de 133 m de profunditat i 222 mm de diàmetre, per a després revestir mitjançant una canonada d'acer de 4 mm de grossària i 180 mm de diàmetre. Seria una obra de curta duració (menys d'una setmana) i l'escàs detritus extret està previst escampar-lo en la mateixa parcel·la, atés el seu caràcter terrígen i innocu.  
La columna litològica prevista, després d'un parell de metres de recobriment quaternari, correspon a argiles rogenques i groguenques del Miocé, fins a -25 m i, a continuació calcàries cretàciques, suposadament del Gargasiense, fins al final. El nivell estàtic es preveu trobar-lo a -79 m.   
L'aqüífer captat forma part del subsistema 55/3-Maestrazgo i, concretament, de la massa d'aigua subterrània 080.109; aquest emplaçament se situa al costat de la Plana de Vinaròs-Peníscola.  
L'emplaçament es localitza en terreny agrícola i forma part d'un entorn agrícola amb escassos enclavaments de terreny forestal, i limita amb un d'ells. Segons el planejament urbanístic es tracta d'un sol no urbanitzable comú. No afecta espais naturals protegits ni pertanyents a la Xarxa Natura 2000, si bé dista poc més d'1 km de la Serra d'Irta, i queda també fora de l'àmbit del seu pla d'ordenació dels recursos naturals.   
Es localitza en la franja de terrenys que queden compresos entre el ferrocarril València-Barcelona, l'autopista A7 i la carretera N-340.  
  
Tramitació administrativa:  
Mitjançant un escrit signat l'1 de juliol de 2019 per la cap del Servei Territorial d'Indústria i Energia de Castelló (referència expedient ASOSUB/2018/38/12) va tindre entrada en la Direcció General de Medi Natural i Avaluació Ambiental el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.   
Dins del tràmit de consultes, segons l'article 46 de la Llei 21/2013, d'avaluació ambiental, es va donar trasllat de l'expedient al Servei Territorial de Medi Ambient (STMA) de València, en data 31 d'octubre de 2019, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.   
En data 15 de desembre de 2020 s'emet informe-proposta de la unitat d'impacte ambiental del STMA (Direcció Territorial de València) en el qual es fa repàs de les característiques tècniques del projecte i de les seues possibles afeccions ambientals, informant favorablement l'actuació i proposant, als efectes ambientals, la seua resolució favorable amb alguns suggeriments que han sigut considerades en la present resolució.  
  
  
Anàlisi dels possibles efectes ambientals:  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació i suport d'aquesta es limiten a 150 m², i serà igualment escassa la duració de les obres. No es preveuen efectes residuals després de l'aplicació de les mesures protectores i correctores previstes.  
b) No resulta previsible que es puguen produir efectes apreciables sobre hàbitats naturals, la Xarxa Natura 2000 ni a priori sobre cap altre element ambiental ni historicocultural.  
c) No s'ha plantejat l'acumulació d'efectes negatius respecte a altres projectes ni tampoc que la perforació tinga afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres, així com la generació de residus més enllà del detritus de la perforació, de baixa entitat i de composició terrígena que no ha de suposar cap problema d'eliminació.  
  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb efecte breu i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen tindre efectes ambientals de consideració.  
f) El sondeig se situa en un entorn agrícola de secà i qualificat com a sol no urbanitzable comú, segons el planejament urbanístic vigent.  
  
  
Consideracions jurídiques:  
El projecte examinat constitueix un dels supòsits fàctics en els quals resulta preceptiva una avaluació d'impacte ambiental simplificada prèvia a la resolució administrativa que s'adopte per a l'aprovació d'aquell, segons es desprén de l'article 7.2.a de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a de la Llei 21/2013 (modificada per la Llei 9/2018), entre les altres disposicions que li són aplicables.  
L'article 13.2.f del Reglament orgànic i funcional d'aquesta conselleria, aprovat mitjançant Decret 176/2020, de 30 d'octubre, del Consell, atribueix a la Direcció General de Qualitat i Educació Ambiental les competències en matèria d'avaluació ambiental de projectes.  
  
Per tot això, i en exercici de les funcions que tinc legalment atribuïdes, es formula la següent resolució:  
  
Primer  
Emetre informe d'impacte ambiental favorable per a l'autorització i equipament del sondeig projectat en la parcel·la 103, del polígon 16, del terme municipal de Peníscola, per considerar que, en els termes plantejats considerant la documentació obrant en l'expedient i amb les condicions establides en l'apartat segon, sense perjudici de la prèvia obtenció de les autoritzacions sectorials que resulten d'aplicació, no es preveu efectes significatius sobre el medi ambient, estimant innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents hauran d'observar i fer complir les següents condicions i criteris:  
1a) Atesa la proximitat a terreny forestal s'haurà d'observar el compliment del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
2a) Haurà de preveure's que, llevat que l'òrgan competent ho determine innecessari per disposar d'altres opcions o d'una xarxa suficient, el sondeig quede habilitat i disponible per a futurs controls de piezometria i de mostreig de l'aigua subterrània.  
3a) Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si es produïren aquests, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
4a) Si el material extret pot classificar-se com a residus no perillosos consistents en sols no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, incloses en el codi LER (llista europea de residus) 17 05 04, li serà aplicable l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar.  
5a) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
  
Tercer  
De conformitat amb el que es preveu en l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en el Diari Oficial de la Generalitat Valenciana, i s'adverteix, així mateix, que perdrà la seua vigència i cessarà la producció dels seus efectes si una vegada publicada no s'haguera procedit a l'autorització del projecte en el termini màxim de 4 anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot interposar cap recurs, sense perjudici del que, si escau, siga procedent, en via administrativa o judicial, contra la resolució d'autorització del projecte.  
  
València, 26 de gener de 2021.- El director general de Qualitat i Educació Ambiental: Joan Piquer Huerga.»  
  
València, 21 de maig de 2021.- El director general de Qualitat i Educació Ambiental: Joan Piquer Huerga.